[pic] | KOMISIJA EVROPSKIH SKUPNOSTI |

Bruselj, 8.4.2008

COM(2008)185 konč.

Predlog

SKLEP SVETA

o stališču Skupnosti, ki se ga sprejme v okviru Začasnega odbora ES-Bosna in Hercegovina o poslovniku tega odbora, vključno s pristojnostmi in strukturo pododborov ES-Bosna in Hercegovina

(predložila Komisija)

OBRAZLOŽITVENI MEMORANDUM

Stabilizacijsko-pridružitveni sporazum (SPS) med Evropskima skupnostma in njunimi državami članicami na eni strani in Republiko Bosno in Hercegovino na drugi strani je bil podpisan v […] dne […]. Sporazum bo začel veljati prvi dan drugega meseca, ki sledi dnevu, ko pogodbenici druga drugo uradno obvestita, da so postopki ratifikacije končani.

Začasni sporazum (ZS) med Evropsko skupnostjo ter Bosno in Hercegovino, podpisan istega dne, da se omogoči predčasna uporaba določb o trgovini in trgovinskih zadevah iz stabilizacijsko-pridružitvenega sporazuma (SPS), bo začel veljati prvi dan drugega meseca, ki sledi dnevu, ko se pogodbenici druga drugo uradno obvestita, da so postopki ratifikacije končani.

Člen 40 ZS vzpostavlja Začasni odbor, ki bo nadzoroval izvajanje navedenega sporazuma. Kakor je določeno v členu 41 ZS, mora ta odbor sprejeti svoj poslovnik. Da bi zagotovili nemoteno delovanje Odbora, je zaželeno, da se na njegovem prvem sestanku sprejme ta poslovnik.

Predlagani poslovnik opredeljuje naloge Začasnega odbora in prakse, ki jih mora uresničevati v skladu z ZS, ter zlasti upoštevati, da Sporazum Odboru podeljuje pristojnost odločanja. Poslovnik vzpostavi tudi pododbore, kakor je določeno v členu 43 ZS. Komisija predlaga, da se struktura pododborov poenostavi tako, da se število pododborov omeji na pet odborov, ki bi bili pristojni za različna področja, kakor je navedeno v Prilogi k temu obrazložitvenemu memorandumu. Področja stabilizacijsko-pridružitvenega sporazuma, ki niso vključena v ZS, se bodo še naprej obravnavala v okviru spremljanja procesa reform[1], dokler ne bo začel veljati SPS.

Stališče, ki ga bo zavzela Skupnost v okviru Začasnega odbora, glede sprejetja poslovnika Začasnega odbora, določi Svet na predlog Komisije.

Zato se predlaga, da Svet sprejme priloženi predlog.

Priloga k obrazložitvenemu memorandumu

ES-BOSNA IN HERCEGOVINA Začasni sporazum o trgovini in trgovinskih zadevah STRUKTURA PODOBOROV |

Nazivi pododborov | Vprašanja | Sklic na ZS (SPS) |

Trgovina, industrija, carine, obdavčenje in sodelovanje z drugimi državami kandidatkami | Prosti pretok blaga | Člen 3 (člen 18) |

Industrijski izdelki | Členi 4–8 (členi 19–23) |

Trgovinska vprašanja | Členi 17–31 (členi 32–46) |

Obdavčenje | Člena 20–21 |

Pravila o poreklu | Člen 27 (člen 42), Protokol 2 |

Upravna pomoč pri carinskih zadevah | Člen 39 (člen 97), Protokol 5 |

Sodelovanje z drugimi državami kandidatkami | Člen 52 (člen 17) |

Kmetijstvo in ribištvo | Kmetijski proizvodi v širšem pomenu | Členi 9, 11, 14, 15, 18, 19 in 24 (členi 24, 26, 29, 30, 33, 34 in 39) |

Kmetijski proizvodi v ožjem pomenu | Člen 12(1), (2), (3), (4) (člen 27(1), (2), (3), (4)) |

Ribiški proizvodi | Člen 13 (člen 28) |

Predelani kmetijski proizvodi | Člen 10 (člen 25), Protokol 1 |

Vino in žgane pijače | Člen 12(5) (člen 27(5)), Protokol 7 |

Zaščita geografskih označb za kmetijske in ribiške proizvode ter živila, razen vina in žganih pijač | Člen 16 (člen 31) |

Notranji trg in konkurenca | Druga vprašanja povezana z Naslovom III ZS | Člena 34 in 35 (člena 67 in 69) |

Konkurenca | Člena 36 in 37 (člena 71 in 72) |

Državna pomoč za jeklarsko industrijo | Člen 36(8) (člen 71(8)), Protokol 4 |

Intelektualna, industrijska in poslovna lastnina | Člen 38 (člen 73) |

Ekonomska in finančna vprašanja ter statistika | Pretok kapitala in plačila Statistika | Člena 33 in 36(7)(b) (člena 60 in 71(7)(b)) |

Prevoz | Tranzitni promet | Člen 32 (člen 59(1)); Protokol 3, členi: 3(a) in (b); 11(2), (3) in (5); 19(1) in (2); 21(1) in (2)(d) |

Predlog

SKLEP SVETA

o stališču Skupnosti, ki se ga sprejme v okviru Začasnega odbora ES-Bosna in Hercegovina o poslovniku tega odbora, vključno s pristojnostmi in strukturo pododborov ES-Bosna in Hercegovina

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Začasni sporazum o trgovini in trgovinskih zadevah med Evropsko skupnostjo na eni strani ter Bosno in Hercegovino na drugi strani (v nadaljnjem besedilu „Začasni sporazum“), ki je bil podpisan …, je začel veljati dne …………...

(2) Člen 40 Začasnega sporazuma določa, da Začasni odbor, ustanovljen s Sporazumom, nadzira uporabo in izvajanje Začasnega sporazuma.

(3) Člen 41(2) Začasnega sporazuma določa, da Začasni odbor sprejme svoj poslovnik.

(4) Člen 43 Sporazuma določa, da Začasni odbor lahko ustanovi pododbore.

(5) Imenovanje, sestava, pristojnosti in struktura pododborov morajo biti določeni v poslovniku Začasnega odbora.

(6) Skupnost mora določiti stališče, ki ga bo zavzela v okviru Začasnega odbora glede sprejetja poslovnika –

SKLENIL:

Edini člen

Stališče, ki ga sprejme Skupnost v okviru Začasnega odbora, navedenega v členu 40 Začasnega sporazuma o trgovini in trgovinskih zadevah med Evropsko skupnostjo na eni strani ter Bosno in Hercegovino na drugi strani, temelji na osnutku Sklepa Začasnega odbora, ki je priložen temu sklepu.

V

Za Svet

Predsednik

PRILOGA

SKLEP št. 1/200. Začasnega odbora ES-Bosna in Hercegovina

z dne …

o poslovniku tega odbora, vključnos pristojnostmi instrukturo pododborov ES-Bosna in Hercegovina

ZAČASNI ODBOR ES-BOSNA IN HERCEGOVINA JE –

ob upoštevanju Začasnega sporazuma o trgovini in trgovinskih zadevah med Evropsko skupnostjo na eni strani ter Bosno in Hercegovino na drugi strani (v nadaljnjem besedilu „Začasni sporazum“), ki je bil podpisan ……….., ter zlasti členov 40 in 41 Začasnega sporazuma –

SKLENIL:

Člen 1 Predsedstvo

Začasnemu odboru izmenično po 12 mesecev predsedujeta predstavnik Komisije Evropskih skupnosti, v nadaljnjem besedilu „Evropska komisija“, v imenu Evropske skupnosti ter predstavnik vlade Bosne in Hercegovine. Začetno obdobje začne teči z dnem prve seje Začasnega odbora in se konča 31. decembra istega leta.

Člen 2 Seje

Začasni odbor se redno sestaja enkrat letno v Bruslju ali Sarajevu, kakor se dogovorita pogodbenici. Sporazumno se lahko na zahtevo ene od pogodbenic skličejo tudi izredne seje Začasnega odbora.

Seje skliče predsednik.

Če ni dogovorjeno drugače, seje Začasnega odbora niso javne.

Člen 3 Delegacije

Predsednik je pred vsako sejo obveščen o predvideni sestavi delegacije vsake pogodbenice.

Predstavnik Evropske investicijske banke (EIB) se lahko sej Začasnega odbora udeleži kot opazovalec, kadar so na dnevnem redu teme, ki zadevajo EIB.

Začasni odbor lahko na svoje seje povabi tretje osebe, da si pridobi informacije o posebnih zadevah.

Države članice Skupnosti bodo obveščene o sejah Začasnega odbora.

Člen 4 Sekretariat

Uradnik Evropske komisije in uradnik Bosne in Hercegovine skupaj opravljata funkcijo sekretarjev Začasnega odbora.

Člen 5 Korespondenca

Vsi dopisi, namenjeni predsedniku Začasnega odbora, in vsi predsednikovi dopisi se posredujejo obema sekretarjema. Oba sekretarja po potrebi zagotavljata razpošiljanje dopisov svojim predstavnikom v Začasnem odboru.

Člen 6 Dnevni red sej

1. Najpozneje 15 delovnih dni pred začetkom seje predsednik in sekretarja sestavijo osnutek dnevnega reda za vsako sejo.

Začasni dnevni red vključuje točke, glede katerih sta sekretarja prejela zahteve za vključitev na dnevni red najpozneje 21 delovnih dni pred začetkom seje, pri čemer pa se na začasni dnevni red uvrstijo samo točke, za katere je bila sekretarjema dokumentacija poslana najpozneje do datuma odpošiljanja začasnega dnevnega reda.

Začasni odbor sprejme dnevni red na začetku vsake seje. Za uvrstitev točke, ki ni na začasnem dnevnem redu, na dnevni red je potrebno soglasje obeh pogodbenic.

2. Predsednik lahko v soglasju z obema pogodbenicama skrajša roke iz odstavka 1, da se upoštevajo zahteve posameznih primerov.

Člen 7 Zapisnik

Osnutek zapisnika vsake seje Začasnega odbora pripravi pogodbenica, ki je gostiteljica seje. V osnutku zapisnika seje so navedene sprejete odločitve in priporočila ter sklepne ugotovitve. V dveh mesecih po seji se osnutek zapisnika predloži v potrditev Začasnemu odboru. Potrjen zapisnik podpišejo predsednik in oba sekretarja, vsaka od pogodbenic pa shrani po en izvod izvirnika. Izvod zapisnika se pošlje na vsak naslov iz člena 5 tega sklepa.

Člen 8 Posvetovanja

Začasni odbor sprejema odločitve in oblikuje priporočila v dogovoru med pogodbenicama.

V obdobju med sejami lahko Začasni odbor sprejema odločitve ali pripravlja priporočila s pisnim postopkom, če se s tem strinjata obe pogodbenici.

Odločitve in priporočila Začasnega odbora v smislu člena 41 Začasnega sporazuma se naslovijo kot „Sklep“ oziroma „Priporočilo“, čemur sledijo zaporedna številka, datum sprejetja in opis predmeta.

Sklepe in priporočila Začasnega odbora podpiše predsednik in jih potrdita oba sekretarja.

Sklepe, ki jih sprejme Začasni odbor, obe pogodbenici objavita v svojih uradnih publikacijah. Vsaka od pogodbenic lahko objavi kateri koli drug dokument, ki ga je sprejel Začasni odbor.

Člen 9 Jeziki

Uradni jeziki Začasnega odbora so uradni jeziki obeh pogodbenic.

Če ni določeno drugače, se Začasni odbor pri svojih posvetovanjih opira na dokumentacijo, ki je napisana v teh jezikih.

Člen 10 Stroški

Skupnost ter Bosna in Hercegovina krijeta vsaka svoje stroške za osebje, potovanja in dnevnice ter za pošto in telekomunikacije, ki nastanejo z njuno udeležbo na sejah Začasnega odbora in pododborov.

Stroške v zvezi s tolmačenjem, prevajanjem in razmnoževanjem dokumentov na sejah ter druge materialne stroške v zvezi z organizacijo sej krije pogodbenica gostiteljica.

Člen 11 Pododbori

Pristojnosti in struktura pododborov, vzpostavljenih za pomoč Začasnemu odboru pri izvajanju njegovih nalog, so določene v Prilogi k temu sklepu.

Pododbore sestavljajo predstavniki obeh pogodbenic. Izmenično jim predseduje vsaka od pogodbenic, kakor je določeno v členu 1.

Pododbori delujejo pod pristojnostjo Začasnega odbora, ki mu poročajo po vsaki svoji seji. Ne sprejemajo odločitev, lahko pa Začasnemu odboru dajo priporočila.

Začasni odbor lahko sklene razpustiti katerega koli od obstoječih pododborov, mu spremeniti pristojnosti ali ustanoviti nove pododbore, ki bi mu pomagali pri izpolnjevanju njegovih dolžnosti.

V

Za Začasni odbor

Predsednik

PRILOGA

Pristojnosti in struktura pododborov ES-Bosna in Hercegovina

1. Sestava in predsedovanje

V skladu z drugim odstavkom člena 11 poslovnika pododbore sestavljajo predstavniki Evropske komisije in predstavniki vlade Bosne in Hercegovine. Pododborom izmenično predseduje vsaka od pogodbenic v skladu s členom 1 poslovnika. Države članice bodo obveščene o sejah pododborov.

2. Sekretariat

Uradnik Evropske komisije in uradnik Bosne in Hercegovine skupaj opravljata funkcijo sekretarjev v vsakem od pododborov.

Vsi dopisi o pododborih se posredujejo sekretarjema zadevnega pododbora.

3. Seje

Pododbori se sestajajo redno enkrat letno, na podlagi dogovora med pogodbenicama pa tudi, ko to zahtevajo okoliščine. Vsaka seja pododbora poteka na kraju in ob času, o katerima se dogovorita obe pogodbenici.

Če se obe stranki strinjata, lahko pododbori na svoje seje povabijo strokovnjake, da si pridobijo posebne podatke.

4. Področja delovanja

Pododbori razpravljajo o zadevah v skladu s spodaj določeno multidisciplinarno strukturo pododborov po področjih. Na vseh zadevnih področjih se ocenijo izvajanje Začasnega sporazuma in evropskega partnerstva, priprava na izvajanje Stabilizacijsko-pridružitvenega sporazuma ter napredek pri približevanju, izvajanju in izvrševanju zakonodaje. Pododbori proučijo kakršne koli težave, ki lahko nastanejo na njihovih zadevnih področjih, in predlagajo možne ukrepe za njihovo reševanje.

Pododbori so tudi forumi za nadaljnje pojasnitve pravnega reda Skupnosti in pregledujejo napredek Bosne in Hercegovine glede usklajevanja s pravnim redom Skupnosti v skladu zavezami iz Začasnega sporazuma.

5. Zapisnik

Osnutek zapisnika vsake seje pododbora se pripravi v dveh mesecih po seji. Ko zapisnik potrdita obe pogodbenici, pošljeta sekretarja pododbora en izvod zapisnika sekretarjema Začasnega odbora.

6. Obveščanje javnosti

Če ni odločeno drugače, seje pododborov niso javne.

7. Struktura pododborov:

1) Pododbor za trgovino, industrijo, carino, obdavčenje in sodelovanje z drugimi državami kandidatkami (ZS, členi 3, 4–8, 17–31, 39, 52),

2) Pododbor za kmetijstvo in ribištvo (ZS, členi 9–16, 18–19 in 24),

3) Pododbor za notranji trg in konkurenco (ZS, členi 34, 35, 36, 37, 38 s Protokolom 4),

4) Pododbor za ekonomska in finančna vprašanja ter statistiko (ZS, člena 33, 36),

5) Pododbor za promet (člen 32 ZS; člen 3(a) in (b), člen 11(2), (3) in (5), člen 19(1) in (2), člen 21(1) in (2)(d) Protokola 3).

[1] Spremljanje procesa reform (SPR) je naslednik nekdanje svetovalne projektne skupine EU/BiH in je zdaj glavni instrument za politični in tehnični dialog med EU ter Bosno in Hercegovino. (Poročilo o napredku Bosne in Hercegovine za leto 2006, COM(2006) 649 konč.; in Sporočilo Komisije Svetu COM(2003) 692 konč.).